**ŽIVOTOPIS**

Tena Perišin je redovita profesorica informacijskih i komunikacijskih znanosti na Odsjeku za novinarstvo i medijsku produkciju na Fakultetu političkih znanosti Sveučilišta u Zagrebu. Na Fakultetu političkih znanosti, predaje od 2002. godine, u početku kao vanjska suradnica, a od 2011. u stalnom je radnom odnosu. Od 2012. voditeljica je Televizije Student, studentskog neprofitnog medija pri Fakultetu političkih znanosti.

Došavši na Fakultet, 2002., samostalno je izradila nastavni program za sve predmete iz televizijskog novinarstva, te organizirala praktični rad studenata u TV studiju, iz kojeg je, deset godina, kasnije (2012.) nastala Televizija Student.

Njezina cjeloživotna postignuća obilježava dugogodišnji paralelni rad u znanosti, nastavi i novinarstvu kroz koji je, veći dio svoje karijere, razvijala inovativne projekte, te doprinjela popularizaciji znanosti i obrazovanja.

Diplomirala je Sociologiju, Komparativnu knjževnosti Engleski jezik i književnost na Filozofskom fakultetu u Zagrebu. Na istom fakultetu magistrirala je s temom iz teorije filma. Znanstveno se usavršavala u Sjedinjenim Državama. Na Harvadskom sveučilištu, na Odsjeku za vizualne umjetnosti (Carpenter Center for Visual and Environmental Arts) studirala je teoriju vizualnih umjetnosti, posebice filma i televizije. Kao stipendistica Hubert Humphrey Fellowship pohađala je poslijediplomski studij na Newhouse School of Public Communications na Sveučilištu Syracuse.

Od 1982. godine radila je u novinarstvu, najvećim dijelom na Hrvatskoj televiziji, odnosno Televiziji Zagreb, gdje od početka novinarske karijere radi kao novinarka, urednica emisija, autorica reportaža, dokumentarnih filmova i voditeljica razvojnih projekata (digitalizacija proizvodnje programa, pokretanje informativnog kanala).

Godine 2008. stječe titulu doktorice znanosti obranivši na Fakultetu političkih znanosti doktorsku disertaciju pod naslovom *Odabir televizijskih vijesti, profesionalnost između gledatelja, politike i komercijalnih interesa*. Godine 2010. izabrana je u zvanje docenta, a 2013. u zvanje izvanredne profesorice, a 2019. u zvanje redovite profesorice.

Dobitnica je državne nagrade za znanosti za 2017. godinu u kategoriji promocije i promidžbe znanosti. Dobitnica je i godišnje nagrade Hrvatske radiotelevizije za 2003., te tri nagrade HND-a za najbolji novinarski rad (Zlatno pero 1990., Marija Jurić Zagorka za 1998. i 2001.). Godine 2013. dobila je nagradu HND-a „Velebitska degenija" za novinarski rad na području zaštite okoliša.